钦定古今图书集成/历象汇编/岁功典/第059卷 > 秋日杂兴五首 陈基
## 钦定古今图书集成/历象汇编/岁功典/第059卷 > 秋日杂兴五首 陈基

弹铗归来叹薄游，西风吹老黑貂裘。裁诗见慰惭钱
起，扫榻相延愧隐侯。拟学楚人归《种橘》，虚劳蜀客望
《牵牛》。五湖烟景依然在，还许扁舟伴白鸥。

关山摇落雁飞迟，江汉飘零有所思。倦客自怜苏季
子，故人谁问介之推。露催络纬窗间织，风缉蟏蛸户
外丝。独荷慈亲念游子，倚门日日数归期。

江头久客日思家，坐觉微霜上鬓华。节序又催秋后
燕，风光争发雨前花。倦游已梦庄生蝶，不饮何忧广
客蛇。怪底朝来衣袖薄，一川白露下蒹葭。

一夕西风木叶飞，画梁落月淡馀辉。银灯夜照还家
梦，金剪秋裁寄远衣。霜信早随新雁至，素书深讶故
人稀。无因为谢东曹掾，鲈熟莼香莫便归。

明河如练月娟娟，坐对清光只自怜。夜久不知沾白
露，梦回犹记到钧天。汝南遗老推黄宪，海内诸公忆
郑虔。万里归来无寸补，论文惭愧到忘年。